Stjórnvöld í Washington fyrirskipuðu í morgun að allir bandarískir erindrekar í Mjanmar skyldu sendir heim, aðrir en þeir sem þyrftu að vera þar af brýnni nauðsyn. Bandaríska utanríkisráðuneytið segir þetta gert með öryggi starfsmanna og fjölskyldna þeirra í huga.
Bandaríkin, Bretland og Evrópusambandið hafa boðað refsiaðgerðir gegn fulltrúum herforingjastjórnarinnar sem rændi völdum í Mjanmar fyrir tveimur mánuðum og fyrirtækjum tengdum hernum. Fleiri hafa brugðist við, en Toshimitsu Motegi, utanríkisráðherra Japans, tilkynnti á þingi í morgun að allri nýrri efnahagsaðstoð við Mjanmar yrði frestað. Með þessu vildu stjórnvöld í Tókýó senda skýr skilaboð, en Mjanmar hefði hvergi fengið meiri efnahagsaðstoð en frá Japan. Boðað hefur verið til fundar í öryggisráði Sameinuðu þjóðanna í dag um ástandið í Mjanmar. Það voru Bretar, fyrrverandi nýlenduherrar, sem báðu um fundinn. Vaxandi spennu gætir meðal hinna ýmsu þjóðarbrota í Mjanmar vegna ástandsins í landinu og hörku herforingjastjórnarinnar í garð mótmælenda. Nokkrir hóta aðgerðum, en Þjóðfrelsisfylking Karenþjóðarinnar, KNLA, lét til skarar skríða um helgina og réðst á herstöð í austurhluta landsins. Herforingjastjórnin svaraði með loftárásum á bækistöðvar þeirra og þorp. Um sjö þúsund hröktust á flótta, þar af fóru um þrjú þúsund yfir landamærin til Taílands. Flestir hafa snúið aftur, en sumir segjast hafa verið þvingaðir til baka.